Pedofiel kry 5 jaar tronkstraf | George Herald
Pedofiel kry 5 jaar tronkstraf
Thursday, 29 May 2014, 10:00
GEORGE NUUS - Die veroordeelde pedofiel, Hein Robertson (54) van George, is vroeër die maand in die Thembalethu-streekhof tot vyf jaar gevangenisstraf gevonnis nadat hy aan verskeie seksmisdade teenoor twee minderjarige seuns skuldig bevind is.
Streeklanddros Eugenia Jacobs het Robertson, wat sedert Mei 2009 in die George-tronk in aanhouding is, skuldig bevind aan 11 klagtes van onder andere seksuele aanranding, statutêre verkragting en die toon van pornografiese materiaal aan minderjariges.
Twee jaar van die vyf jaar vonnis is opgeskort vir vyf jaar op voorwaarde dat hy hom nie aan soortgelyke misdrywe skuldig maak nie. Hy is ook onbevoeg verklaar om 'n vuurwapen te besit en die hof het gelas dat sy naam in die nasionale register vir seksoortreders opgeneem word.
Robertson, 'n voormalige laerskoolonderwyser, het in Augustus 2010 skuldig gepleit op 29 aanklagtes teen hom waaronder betasting, ont-kleding en masturbasie, vier daarvan die toon van pornografiese materiaal, vyf vir orale seks, een vir anale seks, en nege hou verband met seks met 'n derde persoon. Daar is ook op drie geleenthede kontant en/of belonings gegee vir seksuele gunsies. Hy het egter halfpad deur die vonnis verrigtinge in April 2011 aangedui dat hy sy pleit wil verander en teen sy skuldigbevinding geappelleer. Hy het toe aangevoer dat hy dié erkennings verkeerdelik gemaak het.
Die 2009-misdrywe is gepleeg terwyl hy onder huisarres was vir vorige misdrywe wat hy in 2006 gepleeg het. Robertson is in 2006 in die Thembalethu seksuele-misdrywehof skuldig bevind aan seksuele aanranding op drie minderjarige seuns, almal jonger as 12.
Dr. Muneera Mohammed, 'n kliniese sielkundige, het in 2011 in haar getuienis vir die staat getuig dat Robertson in die hoërisiko-kategorie van seksuele oortreders val en dat die kanse goed is dat hy weer sal oortree.
Mohammed het Robertson, wat voorheen haar pasiënt was, as intelligent en charismaties beskryf. Sy het ook gesê dat hy moeilik teenoor haar oopgemaak het tydens hul sessies en dat hy nie werklik verantwoordelikheid aanvaar het vir sy oortredings nie, maar dat hy altyd iemand of omstandighede blameer het.
Die appèlhof het Robertson se saak in 2012 terug verwys na die George-hof waar die verhoor verlede jaar van vooraf begin het.